b'\n_START_ARTICLE_\nMalvern\n_START_SECTION_\nMaantiede\n_START_PARAGRAPH_\nMalvernissa on kaksi p\xc3\xa4\xc3\xa4katua: jyrkk\xc3\xa4 Church Street ja likimain vaakasuoraan kulkeva Bellevue Terrace. Church Streetin kauppojen takaovet aukenivat ennen Edith Walk -nimiselle kujalle, mutta nyt sen varrelle on avattu suuria marketteja._NEWLINE_Kaupungin l\xc3\xa4nsipuolella aukeavat Malvernin kukkulat, joiden korkeimpia huippuja ovat Worcestershire Beacon (425 m), North Hill (397 m) ja British Camp Hill eli Herefordshire Beacon (338 m).\n_START_SECTION_\nHistoria\n_START_PARAGRAPH_\nMalvernin  alueella on j\xc3\xa4lki\xc3\xa4 rautakautisesta asutuksesta. Keskiajalla kyl\xc3\xa4ss\xc3\xa4 oli vain muutamia m\xc3\xb6kkej\xc3\xa4. Benediktiiniveljet perustivat sinne luostarikirkon vuonna 1085._NEWLINE_Kyl\xc3\xa4 pysyi melko pienen\xc3\xa4, kunnes sinne perustettiin 1800-luvulla kylpyl\xc3\xa4, johon matkalijat tulivat nauttimaan paikallisesta l\xc3\xa4hdevedest\xc3\xa4, joka mainoslauseen mukaan \xe2\x80\x9dei sis\xc3\xa4lt\xc3\xa4nyt mit\xc3\xa4\xc3\xa4n\xe2\x80\x9d. Terveysvesien nauttiminen oli hyvin muodikasta Yrj\xc3\xb6jen ja Viktorian aikakaudella. Monet vesihoitoloiksi rakennetut talot ovat nykyisin muina julkisina rakennuksina. _NEWLINE_S\xc3\xa4velt\xc3\xa4j\xc3\xa4 Edward Elgar asui pitk\xc3\xa4\xc3\xa4n kaupungissa, kahdessakin eri osoitteessa, ja kaupungin keskustassa on h\xc3\xa4nen patsaansa. Elgar ja George Bernard Shaw aloittivat Malvernin teatteri- ja musiikkijuhlat kaupungin Talvipuutarhassa. _NEWLINE_Toisen maailmansodan aikana Malvernissa toimi Britannian Viestint\xc3\xa4viraston tutkaosasto TRE, joka tuki Ilmavoimia suorittamalla kehitysty\xc3\xb6t\xc3\xa4. TRE:n ty\xc3\xb6 oli salaista, ja monet kaupunkilaiset paheksuivat tutkijoita, jotka eiv\xc3\xa4t olleet rintamalla. Heid\xc3\xa4n ty\xc3\xb6ns\xc3\xa4 merkitys paljastui vasta 1945.\n_START_SECTION_\nPolitiikka\n_START_PARAGRAPH_\n2010-luvun vaaleissa konservatiivit ja UKIP-puolue ovat menestyneet hyvin. L\xc3\xa4ntisen Worcestershiren vaalipiirin edustaja Britannian parlamentin alahuoneessa on konservatiivien Harriett Baldwin, joka sai vuoden 2017 vaaleissa yli puolet kaikista \xc3\xa4\xc3\xa4nist\xc3\xa4. Kes\xc3\xa4kuun 2016 kansan\xc3\xa4\xc3\xa4nestyksess\xc3\xa4 Malvern Hills \xc3\xa4\xc3\xa4nesti EU:sta eroamisen puolesta. Piirikunnan valtuuston vaaleissa vuonna 2015 konservatiivit saivat 21 valtuuston 36 paikasta. Vuoden 2014 EU-parlamenttivaleissa Konservatiivit ja UKIP saivat kumpikin noin 7\xc2\xa0000 \xc3\xa4\xc3\xa4nt\xc3\xa4, liberaalit, ty\xc3\xb6v\xc3\xa4enpuolue ja vihre\xc3\xa4t noin 2\xc2\xa0000 \xc3\xa4\xc3\xa4nt\xc3\xa4.\n_START_SECTION_\nYrityksi\xc3\xa4\n_START_PARAGRAPH_\nMorgan Motor Company autotehdas toimii Malvernissa._NEWLINE_Malvernin l\xc3\xa4hdevesi tuli kuuluisaksi, kun J. Schweppe & Co. esitteli sit\xc3\xa4 Lontoon maailmann\xc3\xa4yttelyss\xc3\xa4 vuonna 1851. Schweppes pullotti Malvernin alueen l\xc3\xa4hdevett\xc3\xa4 vuoteen 2010 asti.'